
 1. Principalele momente ale evoluţiei politice a Federaţiei Ruse în ultimii 10 ani 

 O scurtă trecere în revistă a celor mai importante evenimente care au marcat evoluţia politică a Rusiei în ultimul deceniu se prezintă în felul următor: 

1991

- 6 noiembrie: preşedintele Boris Elţîn decretează dizolvarea PCUS şi a tuturor structurilor sale pe întreg teritoriul Rusiei. 

- 8 decembrie: preşedinţii a trei republici sovietice - Rusia, Ucraina şi Belarus - pun capăt existenţei URSS. 

- 21 decembrie: se creează la Alma Ata (Kazahstan) Confederaţia Statelor Independente (CSI) de către unsprezece foste republici sovietice (Georgia şi cele trei ţări baltice nu au aderat). Georgia aderă la CSI în anul 1994. 

1992

- ianuarie: premierul Egor Gaidar liberalizează preţurile şi lansează reformele economice în Rusia. 

- decembrie: Boris Elţîn îl demite pe Egor Gaidar, neagreat de parlamentarii care se opuneau reformei şi îl numeşte în fruntea guvernului pe Viktor Cernomîrdin, care continuă reformele, dar într-un ritm mai lent. 

1993

- 3 ianuarie: Rusia şi Statele Unite semnează la Moscova acordul strategic de dezarmare nucleară START II, care prevede reducerea în decurs de zece ani a două treimi din arsenalul nuclear acumulat în timpul războiului rece. 

- 21 septembrie: preşedintele Elţîn decretează dizolvarea Parlamentului ales în 1989, care bloca hotărârile prezidenţiale. 

- 3-4 octombrie: în ziua care a urmat tentativei sângeroase de ocupare a radio-televiziunii din Moscova de către opoziţia parlamentară, Elţîn ordonă asaltul asupra deputaţilor baricadaţi în sediul Parlamentului (oficial 148 de morţi). 

- 12 decembrie: alegeri legislative, adoptarea prin referendum a unei noi Constituţii, care acordă puteri sporite şefului statului. 

1994

- 13-14 ianuarie; summit la Moscova între Boris Elţîn şi Bill Clinton: Rusia şi Statele Unite hotărăsc să nu mai îndrepte rachetele una împotriva celeilalte. 

- 22 iunie: Rusia aderă la Parteneriatul pentru Pace al NATO. 

- 2 septembrie: vizita preşedintelui chinez Jiang Zemin, prima vizită în Rusia a unui şef de stat chinez, după Mao Zedong, în anul 1957. Semnarea unui acord prin care cele două ţări se angajează să nu se ameninţe reciproc. 

- 11 decembrie: preşedintele Elţîn trimite armata în republica separatistă Cecenia. Pe 31 august 1996, semnarea unui acord de pace pune capăt războiului, fără a rezolva chestiunea statutului acestei republici din Caucazul rus. 

 

1996

- 3 iulie: Boris Elţîn este reales preşedinte. 

- 27 mai: la Paris, Rusia semnează cu NATO un “Act fondator” privind cooperarea sa cu Alianţa Nord-Atlantică. 

- 9 octombrie: Boris Elţîn anunţă că nu va mai candida pentru obţinerea celui de-al treilea mandat. 

- 10 noiembrie: summit-ul chino-rus la Beijing între Boris Elţîn şi Jiang Zemin duce la încheierea primului acord frontalier între cele două ţări. 

1998

- 23 martie: Boris Elţîn îl demite pe premierul Viktor Cernomîrdin, ale cărui ambiţii prezidenţiale erau prea manifeste. 

- 24 aprilie: preşedintele Elţîn impune în faţa Dumei, dominată de comunişti, un tânăr premier reformator, Serghei Kirienko. 

- 17 august: devalorizarea rublei, sistemul bancar se prăbuşeşte. 

- 23 august: absent de la Moscova în timp ce Rusia trecea printr-o criză profundă, Boris Elţîn îl demite pe Kirienko şi îl renumeşte pe Viktor Cernomîrdin. 

- 10 septembrie: Duma îl respinge pe Cernomîrdin, preşedintele Elţîn îl numeşte pe Evgheni Primakov în fruntea Guvernului. 

1999

- 9 aprilie: Rusia denunţă operaţiunea NATO în Iugoslavia. 

- 12 mai: Boris Elţîn îl demite pe Primakov şi îl înlocuieşte cu Serghei Stepaşin (ministrul de Interne). 

- 7 august: începutul tulburărilor în Daghestan (Caucaz), unde incursiunile rebelilor islamişti veniţi din Cecenia dau naştere unor înfruntări violente cu forţele ruse. 

- 9 august: preşedintele Elţîn demite guvernul şi îl numeşte premier pe şeful serviciilor secrete, Vladimir Putin. 

- 13 septembrie: un atentat (cel mai sângeros din istoria Rusiei), îndreptat împotriva unui imobil din Moscova s-a soldat cu moartea a 118 persoane. Cinci atentate comise în Rusia în perioada 13 august - 16 septembrie s-au soldat cu 293 de morţi. 

- 1 octombrie: trupele ruse intră în Cecenia pentru o “operaţiune antiteroristă”, justificată de atentatele din lunile august şi septembrie şi de rebeliunile din Daghestan. 

- 19 octombrie: alegeri legislative marcate de intrarea în Parlament a partidului “Unitatea”, susţinător al Kremlinului şi al lui Vladimir Putin. 

- 31 decembrie: Boris Elţîn îşi anunţă demisia, îl numeşte pe Vladimir Putin preşedinte interimar şi fixează data alegerilor prezidenţiale la sfârşitul lunii martie 2000. 

2000

- 13 ianuarie: Vladimir Putin îşi anunţă oficial candidatura la alegerile prezidenţiale din data de 26 martie. 

- 25 ianuarie: Vladimir Putin este ales la preşedinţia rotativă a CEI. 

- 16 februarie: Rusia şi NATO hotărăsc reluarea legăturilor bilaterale, îngheţate din perioada atacurilor aeriene împotriva Iugoslaviei.

- 26 martie: în urma alegerilor prezidenţiale, Vladimir Putin a devenit, încă din primul tur de scrutin, preşedintele ales al Rusiei, cu 52,52% din sufragiile exprimate.

Candidatul comunist Ghennadi Ziuganov, principalul contracandidat al lui Putin, 

a obţinut numai 29,44 % din voturi. Reformatorul Grigori Iavlinski, candidatul cotat al treilea în topul şanselor pentru funcţia supremă în stat, nu a obţinut decât 5,85 % din sufragii, potrivit cifrelor oficiale difuzate de Comisia Electorală Centrală. Rata de participare la scrutin a fost de 68,86 %, potrivit aceleiaşi surse. 

Ierarhia primilor opt candidaţi a fost următoarea: 

1. Putin V.V. 52,52 %; 

2. Ziuganov G.A. 29,44 %; 

3. Iavlinski G.A. 5,85 %; 

4. Tuleev A.M. 3,04 %; 

5. Jirinovski V.V. 2,72 %; 

6. Titov K.A. 1,50 %; 

7. Pamfilova E.A. 1,02 %; 

8. Govoruhin S.S. 0,45 %; 

9. Skuratov I.I. 0,43%;

10. Podberiozkin A.I. 0,14%;

11. Djabrailov U.A. 0,08%.

Împotriva tuturor au votat 1,90 % din alegători.

Vladimir Putin, în vârstă de 47 de ani, a depus în data de 7 mai, jurământul în funcţia de şef al statului, în prezenţa predecesorului său, Boris Elţîn, a pariarhului rus Aleksei al II-lea şi a fostului preşedinte sovietic Mihail Gorbaciov. 

“Rusia trebuie să fie liberă, prosperă şi puternică, pentru ca toţi cetăţenii ei să fie mândri şi ţara respectată în lume”, a afirmat Putin, în discursul inaugural. “Sunt conştient că trebuie să-mi asum o responsabilitate enormă. Şeful statului este responsabil de tot ceea ce se petrece în ţară”. 

Vladimir Putin a intrat în fosta sală a tronului vechilor ţari ai Rusiei depunând jurămîntul pe Constituţie şi angajându-se să “să respecte drepturile şi libertăţile omului şi cetăţeanului, să respecte şi să apere Constituţia, să apere suveranitatea şi independenţa, securitatea şi integritatea statului”. 

Vladimir Putin s-a născut la 7 octombrie 1952 la Leningrad (Sankt-Petersburg), a urmat cursurile Facultăţii de drept a Universităţii de Stat din localitate, pentru ca apoi să activeze în serviciul sovietic extern de spionaj, pe atunci parte a KGB-ului, lucrând mai mulţi ani în Germania. Revenit în ţară la sfârşitul anilor ’80, devine prorector al universităţii din oraşul natal, apoi preşedinte al Sovietului Suprem din Leningrad. A intrat în viaţa politică la începutul anilor ‘90, în calitate de asistent al lui Anatoli Sobceak, primarul liberal al Sankt-Petersburgului. A devenit rapid indispensabil în gestionarea afacerilor municipalităţii, punând bazele unei economii de piaţă şi ocupându-se de relaţiile externe ale marelui oraş. În 1994, Sobceak l-a numit prim-adjunct al său. “Este atât de eficient, încât poate fi un prim-ministru perfect”, releva în acea perioadă ziarul Kommersant.

După înfrângerea suferită de Anatoli Sobceak în alegerile municipale din 1996, Vladimir Putin a plecat la Moscova, unde a lucrat la Departamentul Administrativ al Kremlinului (1996-1997) şi la Departamentul de control asupra aplicării decretelor semnate de preşedinte (1996-1998). În iunie 1998, Boris Elţin l-a numit şef al Serviciului Federal de Securitate (FSB).

La 9 august 1999, Vladimir Putin a fost numit în funcţia de prim-ministru al guvernului rus, fiind confirmat de Duma de Stat. Ulterior, şeful statului rus din acea vreme, Boris Elţin, l-a desemnat drept succesor al său pentru alegerile prezidenţiale.

2. Măsurile privind regionalizarea Federaţiei Ruse 

La puţine zile după depunerea jurământului, noul preşedinte al Rusiei, Vladimir Putin, a început să întreprindă unele măsuri pentru a întări puterea autorităţilor federale asupra regiunilor, suspendând un decret al preşedintelui inguş, Ruslan Ausev, şi o decizie a guvernului acestei republici din Caucazul de Nord. Acestea se refereau la fiscalitate şi serviciile locale de migraţie, fiind aplicate fără respectarea legilor federale.

Putin a mai suspendat un decret al şefului administrativ al regiunii Amur referitor la vizitele comerciale ale cetăţenilor ruşi în China şi a trimis o scrisoare preşedintelui parlamentului din Başkortostan, cerându-i modificarea constituţiei acestei republici pentru a fi adusă în conformitate cu legile federale. 

Kremlinul pregăteşte alte 15 decrete ce vor anula deciziile luate în regiuni sau în republici. Chiar înainte de a fi ales preşedinte, Vladimir Putin avertiza că va pune capăt oricărei veleităţi de independenţă a regiunilor, intensificate după criza financiară din Rusia din 1998. 

Unii analişti politici se întreabă “cum va restabili Putin verticala puterii federale fără a instaura o dictatură care ar distruge Federaţia Rusă? Ce politică va permite disciplinarea guvernatorilor şi a preşedinţilor republicilor, care s-au transformat în regizori corupţi şi arbitrari, fără a reveni la centralizarea excesivă din epoca sovietică?” Juriştii şi economiştii lui Putin au lucrat intens asupra acestei probleme extrem de importante. 

În Federaţia Rusă, după era regionalizării, astăzi este timpul pentru recentralizarea puterii, un şantier imens, unde se va merge “de la o eventuală modificare a Constituţiei la adoptarea unor proceduri judiciare sau fiscale vizând controlarea utilizării eficiente a transferurilor federale în regiuni”, aprecia un diplomat occidental. 

Pentru desemnarea acestor super-regiuni, experţii ruşi au reactualizat conceptele vechi ale “guvernatorilor generali”, acei administratori numiţi de ţar care făceau ce doreau în provinciile ruseşti. De ce puteri vor dispune aceşti reprezentanţi ai puterii federale? Va fi menţinută alegerea guvernatorilor locali prin vot universal? Dezbaterea era lansată chiar de către unii guvernatori, dornici să-şi facă cunoscute propunerile înainte de a fi înlocuiţi.

Potrivit unor analişti ruşi, se vorbeşte despre instaurarea unui nou mod de desemnare a şefilor poliţiei locale, a reprezentanţilor parchetului etc, în prezent toţi aleşi în comun de centru şi de autorităţile regionale. Dar preşedintele Putin este hotărât să scape cât mai rapid posibil de influenţa crescândă a regiunilor asupra sistemului de menţinere a ordinii şi pentru eliminarea corupţiei regionale. Un program vast, dar şi dificil, cu riposte ale liderilor regionali. După criza financiară care a afectat ţara în 1998, liderii locali au devenit mai independenţi faţă de puterea centrală. Konstantin Titov, fost candidat la alegerile prezidenţiale şi guvernator al bogatei regiuni Samara, aflate la 1.000 de kilometri est de Moscova, sugerase că responsabilii regiunilor trebuie să lucreze direct cu Fondul Monetar Internaţional, precum şi cu alţi investitori şi să rupă orice legătură cu centrul federal. Noul decret ar urma, astfel, să pună capăt, în viitorul imediat, acestei tendinţe.

Boris Elţîn şi-a asigurat, după analizele unor analişti politici, fidelitatea politică a liderilor de provincii, oferindu-le în schimb o largă marjă de manevră economică, ce a permis orice derivă. “Această tactică va fi abandonată de Putin?”, se întreabă unii corespondenţi de presă. Toate semnele denotă o astfel de tendinţă, Kremlinul fiind decis să întărească autoritatea centrală, pentru a preveni orice tendinţă centrifugă în regiunile Federaţiei. Analiştii politici consideră că decretele lui Putin de suspendare a deciziilor luate de sine stătător de unele conduceri locale nu reprezintă decât începutul, Moscova sugerând guvernatorilor că-i va ataca pe toate direcţiile şi nu le va permite nici cea mai mică încălcare a legilor federale.

Preşedintele rus, Vladimir Putin, a semnat la 13 mai a.c. un decret prin care instituie crearea a şapte regiuni în ansamblul Federaţiei Ruse. Potrivit decretului, preşedintele Putin va numi un reprezentant prezidenţial pentru fiecare dintre aceste regiuni, pentru ca acestea “să se supună deciziilor luate de organele federale”. Decretul vizează, potrivit purtătorului de cuvânt al preşedinţiei,“sporirea eficacităţii activităţii federale din regiuni şi-i va da posibilitatea preşedintelui de a-şi exercita prerogativele constituţionale”. 

Cele şapte noi regiuni sunt: regiunea federală centrală (Moscova), regiunea federală de nord-vest (Sankt-Petersburg), regiunea federală a Caucazului de Nord (Rostov-pe-Don), regiunea federală Volga (Nijni Novgorod), regiunea federală Ural (Ekaterinburg), regiunea federală Siberia (Novosibirsk) şi regiunea federală a Extremului-Orient (Habarovsk). 

Reprezentanţii celor şapte regiuni menţionaţi în decret vor fi numiţi pentru o perioadă care nu va depăşi durata mandatului preşedintelui Putin. Ei nu vor răspunde decât în faţa şefului statului şi vor prezenta în mod regulat rapoarte despre securitatea şi situaţia politică, socială şi economică a fiecărei regiuni. 

În prezent, Rusia este împărţită administrativ în 21 de republici autonome, conduse fiecare de preşedinţi regionali aleşi, şi în 68 de regiuni şi teritorii, conduse de guvernatori.

 

2.1. Decretul cu privire la numirea reprezentantului plenipotenţiar al Preşedintelui Federaţiei Ruse în districtul federal (Comunicat al serviciului de presă al Preşedintelui Federaţiei Ruse 2000-OS-13-002)

Preşedintele Federaţiei Ruse V. Putin a semnat “Decretul cu privire la numirea reprezentantului plenipotenţiar al Preşedintelui Federaţiei Ruse în districtul federal”.

Textul Decretului este următorul:

“În scopul asigurării realizării atribuţiilor constituţionale, creşterii eficienţei activităţii organelor federale ale puterii de stat şi perfecţionării sistemului de control al îndeplinirii deciziilor acestora, decretez:

1. Se va reorganiza Institutul Reprezentanţilor Plenipotenţiari ai Preşedintelui Federaţiei Ruse în Regiuni ale Federaţiei Ruse în Institutul Reprezentanţilor Plenipotenţiari ai Preşedintelui Federaţiei Ruse în districte federale.

2. Se va confirma Statutul anexat al reprezentantului plenipotenţiar al Preşedintelui Federaţiei Ruse în districtul federal precum şi Lista districtelor federale.

3. Guvernul Federaţiei Ruse împreună cu Administraţia Preşedintelui Federaţiei Ruse va elabora şi va confirma, în termen de 3 (trei) luni, schema amplasării organelor teritoriale ale autorităţilor federale executive, luând în considerare necesitatea coordonării acesteia cu schema amplasării reprezentanţilor plenipotenţiari ai Preşedintelui Federaţiei Ruse în districtele federale.

4. Conducătorul Administraţiei Preşedintelui Federaţiei Ruse să confirme, în termen de o lună, structura şi numărul aparatelor bugetare a reprezentanţilor plenipotenţiari ai Preşedintelui Federaţiei Ruse în districtele federale şi, până la 1 august 2000, să ia măsurile organizatorice necesare în acord cu prezentul Decret.

5. Art. 1-5 ale Decretului Preşedintelui Federaţiei Ruse nr. 696/09 iulie 1997 cu privire la “Reprezentantul plenipotenţiar al Preşedintelui Federaţiei Ruse în regiuni ale Federaţiei Ruse” se abrogă.

Prezentul Decret intră în vigoare din momentul semnării.

STATUTUL Reprezentantului plenipotenţiar al Preşedintelui Federaţiei Ruse în districtul federal

I. Prevederi generale.

l. Reprezentantul plenipotenţiar al Preşedintelui Federaţiei Ruse în districtul federal (numit în continuare, reprezentant plenipotenţiar) este persoana oficială care reprezintă Preşedintele Federaţiei Ruse în limitele districtului federal corespunzător. Reprezentantul plenipotenţiar asigură realizarea atribuţiilor constituţionale ale şefului de stat în limitele districtului federal corespunzător.

2. Reprezentantul plenipotenţiar este funcţionar public şi intră în componenţa Administraţiei Preşedintelui Federaţiei Ruse. Reprezentantul plenipotenţiar este numit şi destituit din funcţie de către Preşedintele Federaţiei Ruse la propunerea Conducătorului Administraţiei Preşedintelui Federaţiei Ruse. Reprezentantul plenipotenţiar este subordonat direct Preşedintelui Federaţiei Ruse şi este răspunzător în faţa acestuia. Reprezentantul plenipotenţial este numit în funcţie pe un termen determinat de Preşedintele Federaţiei Ruse care nu poate depăşi mandatul Preşedintelui.

3. Reprezentantul plenipotenţiar se va ghida, în activitatea sa, de Constituţia Federaţiei Ruse, legile federale, decretele şi deciziile Preşedintelui Federaţiei Ruse, precum şi de prezentul statut.

4. Reprezentantul plenipotenţiar are adjuncţi între care va împărţi responsabilităţile şi va coordona activitatea acestora.

Adjuncţii reprezentantului plenipotenţiar sunt funcţionari publici federali şi intră în competenţa Administraţiei Preşedintelui Federaţiei Ruse.

Conducătorul Administraţiei Preşedintelui Federaţiei Ruse este cel care numeşte adjuncţii reprezentantului plenipotenţiar în funcţie, îi destituie sau ia măsuri de stimulare sau disciplinare faţă de aceştia.

II. Sarcini (obiective) de bază ale reprezentantului plenipotenţiar. 

5. Obiectivele de bază ale reprezentantului plenipotenţiar sunt:

- organizarea realizării, în districtul federal respectiv, a principalelor direcţii ale politicii interne şi externe a statului aşa cum sunt stabilite de Preşedintele Federaţiei Ruse, de către organele puterii de stat;

- organizarea controlului îndeplinirii, în districtul federal, a deciziilor organelor federale ale puterii de stat;

- asigurarea realizării, în districtul federal, a politicii cadru a Preşedintelui Federaţiei Ruse;

- prezentarea Preşedintelui Federaţiei Ruse a unor rapoarte regulate (sistematice) cu privire la asigurarea securităţii naţionale în districtul federal, dar şi cu privire la situaţia politică, socială şi economică a districtului federal şi înaintarea unor propuneri în acest sens.

III. Atribuţiile reprezentantului plenipotenţiar.

6. Reprezentantul plenipotenţiar va realiza următoarele atribuţii în scopul îndeplinirii sarcinilor sale de bază:

- asigură coordonarea activităţii organelor federale ale puterii executive în respectivul district federal;

- analizează eficienţa activităţii organelor de apărare a normelor de drept în districtul federal, dar şi situaţia asigurării de cadre în aceste instituţii şi înaintează propuneri Preşedintelui Federaţiei Ruse în acest sens;

- organizează colaborarea organelor federale ale puterii executive cu organele puterii de stat - subiecte ale Federaţiei Ruse, cu organele administraţiei locale, cu partidele politice şi alte organizaţii obşteşti sau religioase;

- elaborează, împreună cu asociaţii interregionale de colaborare economică - subiecte ale Federaţiei Ruse, programe de dezvoltare social-economnică a teritoriilor din limitele districtului federal;

- dă acordul pentru numirea candidaţilor în funcţiile publice federale, dar şi pentru candidaţii la alte funcţii în limitele districtului federal, dacă numirea în aceste funcţii se realizează de către Preşedintele Federaţiei Ruse, Guvernul Federaţiei Ruse sau de către organele federale ale puterii executive;

- organizează controlul respectării legilor federale, a decretelor şi a dispoziţiilor Preşedintelui Federaţiei Ruse, a ordonanţelor şi dispoziţiilor Guvernului Federaţiei Ruse, precum şi respectarea programelor federale în districtul federal;

- îşi dă acordul în legătură cu proiectele deciziilor organelor federale ale puterii de stat care abordează interesele districtului federal sau interesele subiectului Federaţiei Ruse care se află în limitele districtului respectiv;

- îşi dă acordul privind propunerile de decorare cu decoraţii de stat ale Federaţiei Ruse, cu propunerile de conferire a titlurilor de onoare, înalte titluri de specialitate sau militare, precum şi cu propunerile de exprimare a recunoştinţei Preşedintelui Federaţiei Ruse, care sunt înaintate organelor federale ale puterii executive de către organe ale puterii de stat, subiecte ale Federaţiei Ruse, care se află în limitele districtului federal respectiv;

- acordă, în districtul federal respectiv, la dispozitia Preşedintelui Federaţiei Ruse, distincţii şi decoraţii ale Federaţiei Ruse, şi exprimă în acest sens recunoştinţa Preşedintelui Federaţiei Ruse;

- participă la activitatea organelor puterii de stat - subiecte ale Federaţiei Ruse şi la activitatea organelor cu autonomie locala, aflate în limitele districtului federal;

- organizează la ordinul Preşedintelui Federaţiei Ruse îndeplinirea procedurilor de conciliere pentru aplanarea conflictelor (disputelor) între organele federale ale puterii de stat şi organele puterii de stat subiecte ale Federaţiei Ruse care se află în limitele districtului federal;

- înaintează Preşedintelui Federaţiei Ruse propuneri de abrogare a actelor organelor puterii executive subiecte ale Federaţiei Ruse care se află în limitele districtului federal, atunci când acestea contravin Constituţiei Federaţiei Ruse, legilor federale, responsabilităţilor internaţionale ale Federaţiei Ruse sau drepturilor şi libertăţilor omului şi cetăţeanului;

- colaborează cu Direcţia principală de control a Preşedintelui Federaţiei Ruse şi cu organele procuraturii Federaţiei Ruse în organizarea controlului respectării, în districtul federal, a legilor federale, a decretelor şi dispoziţiilor Preşedintelui Federaţiei Ruse, a ordonanţelor şi deciziilor Guvernului Federaţiei Ruse.

IV. Drepturile reprezentantului plenipotenţiar.

7. Reprezentantul plenipotenţiar are următoarele drepturi:

- să ceară şi să primească, într-o ordine stabilită, materialele necesare de la subunităţile independente (autonome) ale Administraţiei Preşedintelui Federaţiei Ruse, de la organele federale ale puterii de stat, dar şi de la organele puterii de stat subiecte ale Federaţiei Ruse, organele autoadministrării locale, organizaţii, care se află în limitele districtului federal respectiv, şi de la persoane oficiale;

- să îşi îndrepte adjuncţii şi colaboratorii la participarea în activitatea organelor puterii de stat subiecte ale Federaţiei Ruse şi a organelor autoadministrării locale, aflate în limitele districtului federal;

- să se folosească, într-o ordine stabilită, de baza de date a Administraţiei Preşedintelui Federaţiei Ruse şi a organelor federale ale puterii de stat;

- să utilizeze sistemele de legătura şi comunicaţie de stat, inclusiv cele guvernamentale;

- să organizeze, în limitele propriei competenţe, controlul respectării decretelor şi dispoziţiilor Preşedintelui Federaţiei Ruse, mersului în realizarea programelor federale, utilizării averii federale şi a surselor bugetului federal, în districtul federal respectiv;

- să înainteze spre examinare organelor federale ale puterii de stat, organelor puterii de stat subiecte ale Federaţiei Ruse, organelor autoadministrării locale, conducătorilor organizaţiilor aflate în limitele districtului federal şi persoanelor oficiale reclamaţiile şi adresele cetăţenilor;

- să înainteze la organele federale corespunzătoare ale puterii executive propuneri de stimulare a conducătorilor organelor teritoriale, aflate în limitele districtului federal, dar şi propuneri de luare a unor măsuri disciplinare;

- să coopteze colaboratori ai Direcţiei Principale de Control a Preşedintelui Federaţiei Ruse, iar în cazuri de necesitate chiar şi colaboratori ai organelor federale ale puterii executive şi ai organelor teritoriale ale acestora pentru organizarea controlului şi a analizei situaţiei organizatorilor aflate în limitele districtului federal;

- să înfiinţeze organe consultative.

8. Reprezentantul plenipotenţiar are dreptul, în exercitarea atribuţiilor, la acces nelimitat în orice organizaţie aflată în limitele districtului federal respectiv.

V. Organizarea şi asigurarea activităţii reprezentantului plenipotenţiar. 

9. Conducerea operativă a activităţii reprezentantului plenipotenţiar este realizată de Coordonatorul Administraţiei Federaţiei Ruse.

10. Asigurarea nemijlocită a activităţii reprezentantului plenipotenţiar este realizată de aparatul reprezentantului plenipotenţiar, care este o subunitate autonomă a Administraţiei Preşedintelui Federaţiei Ruse. În componenţa aparatului reprezentantului plenipotenţiar intră şi inspectoratul districtual corespunzător al principalei direcţii de control a Preşedintelui Federaţiei Ruse.

Principala direcţie de control a Preşedintelui Federaţiei Ruse realizează un control metodic a inspectoratului districtual respectiv în ceea ce priveşte organizarea controlului respectării legilor federale, decretelor şi dispoziţiilor Preşedintelui Federaţiei Ruse, a ordonanţelor şi dispoziţiilor Guvernului Federaţiei Ruse, a programelor federale.

Conducătorul Administraţiei Preşedintelui Federaţiei Ruse confirmă structura şi componenţa bugetară a aparatului reprezentantului plenipotenţiar şi determină numărul adjuncţilor reprezentantului plenipotenţiar.

11. Reprezentantul plenipotenţiar:

- conduce activitatea aparatului reprezentantului plenipotenţiar, asigurând îndeplinirea sarcinilor cu care este împuternicit;

- distribuie responsabilităţile între adjuncţii săi;

- confirmă instrucţiunile de funcţionare ale colaboratorilor aparatului reprezentantului plenipotenţiar;

- numeşte şi destituie din funcţie colaboratorii aparatului său, le aplică măsuri de stimulare şi disciplinare;

- semnează documentaţia de serviciu în limitele competenţei sale;

- emite dispoziţii în ceea ce priveşte activitatea aparatului reprezentantului plenipotenţiar;

- soluţionează problemele de detaşare a colaboratorilor aparatului reprezentantului plenipotenţiar în limitele Federaţiei Ruse.

12. Reprezentantul plenipotenţiar se situează în centrul districtului federal. Deasupra clădirii în care se află este arborat drapelul naţional, iar în biroul de lucru al reprezentantului plenipotenţiar se vor instala drapelul de stat al Federaţiei Ruse şi stema Federaţiei Ruse.

13. Locul amplasării adjuncţilor reprezentantului plenipotenţiar şi a întregului aparat pe teritoriul districtului federal se determină de reprezentantul plenipotenţiar.

14. Asigurarea cu informaţii, documente, legislaţie, cu transport, asigurarea tehnico-materială a activităţii reprezentantului plenipotenţiar şi a aparatului acestuia, asigurarea cu spaţiu de trai şi de serviciu, cât şi asigurarea medicală şi socială a reprezentantului plenipotenţiar şi a colaboratorilor aparatului său este realizată de subunităţile corespunzătoare ale Administraţiei Preşedintelui Federaţiei Ruse şi Direcţia Afacerilor Preşedintelui Federaţiei Ruse, cât şi de organele puterii executive subiecte ale Federaţiei Ruse, aflate în districtul federal corespunzător, pe baza acordurilor cu Administraţia Preşedintelui Federaţiei Ruse. Cheltuielile în aceste scopuri se fac în contul bugetului Administraţiei Preşedintelui Federaţiei Ruse.

Lista districtelor federale

Districtul federal central: Regiunea Belgorod; Reg. Breansk; Reg. Vladimirskaia; Reg. Voronej; Reg. Ivanov; Reg. Kalug; Reg. Kostrom; Reg. Kursc; Reg. Lepetk; Reg. Moscovei; Reg. Orlov; Reg. Reazan; Reg. Smolensk;

Centrul districtului federal - or. Moscova.

Districtul federal de nord vest: Republica Karelia; Rep. Komi; Reg. Arhanghel; Reg. Vologod; Reg. Kaliningrad; Reg. Leningrad; Reg. Murmansk; Reg. Novogorodsk; Reg. Pscovsc; or. Sankt - Petersburg; Reg. Autonomă Nenetc;

Centrul districtului federal - or. Sankt - Petersburg.

Districtul federal al Caucazului de nord: Rep. Adagheia (Adagheia); Rep. Daghestan; Rep. Inguşetia; Rep. Kabardino - Balkar; Rep. Kalmachia; Rep. Karaciaevo - Cerchesc; Rep. Osetia de Nord - Alania; Rep. Cecena; Ţinutul Krasnodarsk; Ţinutul Stavropolisc; Reg. Astrahani; Reg. Volgograd; Reg. Rostov;

Centrul districtului federal - or. Rostov - pe - Don.

Districtul federal Privoljsk: Rep. Başkortostan; Rep. Marii Al; Rep. Mordovia; Rep. Tatarstan (Tatarstan); Rep. Udmurt; Rep. Ciuvask; Reg. Kirovsc; Reg. Nijegorodsk; Reg. Orenburg; Reg. Penzi; Reg. Permi; Reg. Samara; Reg. Saratov; Reg. Ulianovsk; Districtul autonom Komi - Permeatk;

Centrul districtului federal - or. Novgorodul de Jos (Nijnii Novgorod).

Districtul federal Ural: Reg. Kurgan; Reg. Sverdlovsk; Reg. Tiumeni; Reg. Celiabinsk; Districtul autonom Hanti - Mansiisk; Districtul autonom Iamalo Nenetk;

Centrul districtului federal - or. Ekaterinburg.

Districtul federal Siberian: Rep. Altai; Rep. Bureatia; Rep. Tava; Rep. Hakasia; Ţinutul Altai; Ţinutul Krasnoiarsk; Reg. Irkutk; Reg. Kemerov; Reg. Novosibirsk; Reg. Omsk; Reg. Tomsk; Reg. Citinsc; Districtul autonom Aghinsk Bureatk; Districtul autonom Taimarsk; Districtul autonom Usti - Ordani Bureatk; Districtul autonom Avenkiisk;

Centrul districtului federal - or. Novosibirsk.

Districtul federal al Vostocului Îndepărtat: Rep. Iakutia; Ţinutul Primorsk; Ţinutul Habarovsk; Reg. Amur; Reg. Kamciatka; Reg. Magadan; Reg. Sahalin; Reg. autonomă evreiască; Districtul autonom Koreaksk; Reg. autonomă Ciukotsk;

Centrul districtului federal - or. Habarovsk.

Moscova, Kremlin, 13 mai 2000”

 

2.2. Consolidarea puterii centrale

Preşedintele rus Vladimir Putin a trecut rapid la acţiune în direcţia instituirii controlului central asupra liderilor regionali, propunând la 17 mai cea mai radicală transformare a structurii de putere a Rusiei de la adoptarea Constituţiei din 1993, care ar asigura instituţiei prezidenţiale mai multă autoritate asupra liderilor de provincii şi ar reforma Camera superioară a parlamentului.

Într-un discurs televizat susţinut la 10 zile după învestirea sa în funcţia de preşedinte al Rusiei, Vladimir Putin a declarat că prin această iniţiativă intenţionează să creeze o “structură de putere funcţională pe verticală”, de la Kremlin spre cei 89 de lideri regionali care se bucură de o tot mai pronunţată independenţă.

Propunerile preşedintelui sunt cele mai concrete pe care le-a făcut până în prezent după promisiunea sa din campania electorală de a impune “dictatura legii” în dezordinea postsovietică din Rusia. Potrivit observatorilor politici, în ultimii ani, Rusia a creat de multe ori impresia de a fi mai curând un amestec haotic de potentaţi autonomi şi regate personale şi nu o federaţie de 89 de regiuni.

V. Putin şi-a anunţat intenţia după ce Camera inferioară a forului legislativ, Duma, l-a confirmat în funcţia de premier pe alesul preşedintelui, Mihail Kasianov, şi după ce Camera inferioară a parlamentului, Consiliul Federaţiei, l-a aprobat în postul de procuror general pe Vladimir Ustinov. Preşedintele, afirmând că propunerile sale nu necesită 

amendarea Constituţiei, a trimis Dumei un pachet legislativ cu prima revizuire majoră a sistemului de guvernare din Rusia după promulgarea acum şapte ani de către fostul preşedinte Elţîn a unei noi legi fundamentale, în urma unui conflict violent cu parlamentul.

Perspectivele politice ale noii iniţiative prezidenţiale nu sunt încă clar conturate, dar prima reacţie a unora dintre legislatori a fost pozitivă. V. Putin a subliniat în discursul său că urmăreşte să schimbe structura Consiliului Federaţiei, îndepărtându-i din ea pe liderii regionali, ceea ce ar diminua puterea guvernatorilor la Moscova şi ar creşte influenţa preşedinţiei în Cameră. În prezent, guvernatorul şi preşedintele forului legislativ din fiecare regiune împart pe rând un mandat în Consiliul Federaţiei, iar Vladimir Putin propune înlocuirea lor cu reprezentanţi permanenţi aleşi ai fiecărei regiuni.

Tot un decret ar permite preşedintelui Putin să-i disciplineze pe liderii regionali care iau decizii in contradicţie cu legile federale sau cu Constituţia, apreciază analiştii politici. S-a întâmplat tot mai des în ultimul timp, după opinia acestora, ca regiunile să adopte legi proprii şi să se angajeze în practici comerciale incompatibile cu politicile Moscovei. În perioada Elţîn, Kremlinul a ignorat de multe ori asemenea evoluţii sau a încercat să le reglementeze prin acorduri speciale cu anumite regiuni. Conform acestei propuneri, Vladimir Putin, în calitate de preşedinte, ar primi prerogativa de a-i demite în anumite cazuri pe guvernatorii regionali, în prezent aleşi prin vot popular. Preşedintele a subliniat că nu va interveni în această manieră de desemnare a liderilor de regiuni, de altfel una din principalele realizări democratice ruse din ultimii ani, dar ameninţarea cu demiterea este foarte probabil să-i determine pe guvernatori să manifeste multă precauţie faţă de eventuale devieri de la cursul stabilit de Cancelaria prezidenţială.

Noile propuneri ale lui Vladimir Putin au fost lansate după semnarea decretului de divizare administrativă a ţării în şapte noi super-regiuni. Reprezentanţii Kremlinului în regiuni, câte unul în fiecare, vor fi înlocuiţi cu trimişi prezidenţiali în superdistricte, ce ar putea fi aleşi din cadrul armatei sau al altor servicii de securitate. Vladimir Putin a emis totodată o serie de decrete de abrogare a unor legi din mai multe regiuni, considerate neconstituţionale.

Preşedintele a avut tot la 17 mai o întâlnire de 26 de membri ai Consiliului Federaţiei în care şi-a explicat propunerile, iar reacţia acestora nu a fost în totaliate pozitivă. Potrivit lui Mintimer Şaimiev, preşedintele regiunii Tatarstan, care a încercat permanent să obţină autonomie faţă de Moscova, unii dintre liderii regionali au avut obiecţii la planul de reorganizare a Camerei.

Vladimir Putin a spus între altele, în cursul discursului: ”Statul nu înseamnă numai pământ sau teritoriu geografic împărţit prin frontiere. Se află mai presus de lege; este ordine constituţională şi disciplină. Dacă aceste mecanisme sunt slabe, statul va fi slab sau pur şi simplu nu va exista deloc”. Preşedintele a mai afirmat că barierele comerciale şi chiar punctele de trecere a frontierei dintre regiuni reprezintă încălcări ale legislaţiei federale şi pot avea efecte “catastrofice”. “Separatismul creşte, milimetru cu milimetru, de la lucruri aparent mărunte”, a arătat Vladimir Putin.

De la căderea regimului sovietic – stimulată, la rândul ei, de aspiraţiile de independenţă ale popoarelor şi republicilor ce alcătuiau URSS, Rusia a fost clătinată pe plan intern de forţe centrifuge. Cea mai puternică a fost tentativa de secesiune a Ceceniei, care a determinat două războaie. O revendicare mai puţin vehementă a autonomiei a venit din partea Tatarstanului, care a negociat cu Moscova acorduri separate asupra impozitelor şi cheltuielilor şi care arborează drapelul propriu pe clădirile guvernamentale.

Potrivit decretului emis, Vladimir Putin a numit un reprezentant prezidenţial pentru fiecare dintre aceste regiuni, pentru ca acestea “să se supună deciziilor luate de organele federale”. Legea prevede ca guvernatorii şi preşedinţii regiunilor şi republicilor să-şi desemneze reprezentanţi care să fie permanent prezenţi la Moscova. 

Până la apariţia decretului, toţi aceşti lideri regionali se reuneau o dată pe lună, la Moscova. “În prezent, liderii entităţilor membre ale Federaţiei reprezintă puterea executivă în regiunile lor şi devin legislatori când se află la Moscova. Aceasta reprezintă o încălcare a principiului separării puterilor în stat”, a afirmat Putin.

“Guvernatorii generali” numiţi de şeful statului rus provin în principal din rândul armatei, Serviciului Federal de Securitate (FSB) şi Ministerului de Interne. Printre ei se numără de asemenea un diplomat, precum şi fostul premier Serghei Kirienko, care se va afla în fruntea regiunii Volga.

Conducerea regiunii Caucazului de Nord a fost încredinţată generalului Viktor Kazanţev, comandantul trupelor ruse în Caucaz.

Potrivit statisticilor, mai mult de jumătate dintre regiunile Rusiei sunt conduse prin legi locale, care vin în contradicţie cu legile federale. 

Reprezentanţii celor şapte regiuni menţionaţi în decret vor fi numiţi pentru o perioadă care nu va depăşi durata mandatului preşedintelui Putin. Ei nu vor răspunde decât în faţa şefului statului şi vor prezenta în mod regulat rapoarte despre securitatea şi situaţia politică, socială şi economică a fiecărei regiuni. 

“Timpul compromisurilor a trecut”, a spus V. Putin, cerând celor două Camere ale Parlamentului să susţină acest proiect. Este necesar “să se introducă un mecanism de destituire a conducătorilor regiunilor şi de dizolvare a adunărilor locale, după modelul federal”, a declarat Putin. 

Preşedintele a propus ca guvernatorii şi preşedinţii regiunilor şi republicilor să nu mai deţină locuri în Consiliul Federaţiei şi să desemneze reprezentanţi care să stea în permanenţă la Moscova. “Cred că liderii din teritoriu trebuie să se consacre rezolvării problemelor concrete din regiunile lor. Pentru asta au fost aleşi”, a subliniat preşedintele.

Vladimir Putin a invitat, de asemenea, administraţiile regionale “să respecte în totalitate” Constituţia, afirmând că noii reprezentanţi ai puterii pe care i-a numit în provincii nu se vor amesteca în afacerile regionale. 

“Rusia este un stat federal şi toate prevederile Constituţiei trebuie să fie în totalitate respectate atât în regiuni, cât şi de către centrul federal”, a declarat preşedintele, în timpul unei întâlniri cu responsabilii regionali. Noii reprezentanţi ai Kremlinului “nu vor avea dreptul să se amestece în competenţele liderilor regionali”, a afirmat el. 

Fostul preşedinte al Rusiei, Boris Elţin, şi-a început mandatul prezidenţial adresându-le subiecţilor Federaţiei chemarea de a-şi “lua” atâta suveranitate câtă pot. Vladimir Putin se adresează, la rândul său, regiunilor Rusiei, menţionând că “fiecare subiect al Federaţiei Ruse va avea atâta suveranitate câtă prevede Constituţia”. În acest fel ar trebui interpretate, se arată în comentariul analiştilor, decretele prezidenţiale semnate de noul şef al statului rus în primele zile după învestitură şi care se referă la relaţiile dintre o serie de subiecţi ai Federaţiei şi autoritatea centrală. Este vorba în primul rând de solicitarea adresată de Vladimir Putin parlamentarilor din Başkortostan, cărora li se cere să aducă Constituţia republicii în concordanţă cu Legea fundamentală a statului rus şi cu legislaţia federală.

Vladimir Putin a anulat prin decret şi o serie de acte legislative ale preşedintelui şi guvernului Inguşetiei (republică din cadrul Federaţiei Ruse, vecină cu Cecenia), precum şi ale şefului administraţiei Regiunii Amur (Extremul Orient rus).

Din însumarea cererilor formulate faţă de Başkortostan, Inguşetia şi regiunea Amur reiese că aceşti subiecţi ai federaţiei “şi-au asumat” prea multă suveranitate, sau, mai simplu, şi-au însuşit funcţii ale centrului federal. Este evident, totodată, că autoritatea centrală nu este dispusă să accepte o astfel de situaţie.

Vladimir Putin va înainta curând Dumei de Stat o serie de proiecte de lege menite să întărească puterea centrală. Potrivit departamentului juridic al preşedinţiei, preşedintele are “în lucru 15 decrete legate de acte legislative ale unor subiecţi ai Federaţiei”. După aprecierile unor experţi ai departamentului juridic al preşedinţiei statului rus, aproape o treime din legile subiecţilor Federaţiei Ruse contravin legislaţiei federale. În prezent constituţiile tuturor republicilor care intră în componenţa Federaţiei Ruse, cu excepţia Udmurtiei, “nu corespund întru totul Constituţiei Rusiei”, afirmă aceşti experţi.

În prezent, potrivit observatorilor politici, este greu de spus dacă conflictul de interese dintre centru şi regiuni, inevitabil în acest moment, se va transforma într-o opoziţie deschisă. Este însă foarte puţin probabil că “scenariul cecen” s-ar putea repeta cu implicarea altor subiecţi ai Federaţiei. Pe de altă parte însă, este de aşteptat că actualul conflict de interese va sta, în următoarele luni, la baza multor evenimente şi mişcări politice.

Documentele propuse de preşedintele Putin se referă la mecanismul de destituire a guvernatorilor din Federaţia Rusă şi la dizolvarea adunărilor legislative regionale, la schimbarea sistemului de formare a Consiliului Federaţiei (camera superioară a parlamentului rus) şi la dreptul guvernatorilor de a-i demite pe conducătorii organelor administraţiei locale, primarii oraşelor din zonele lor, în baza unui verdict al tribunalului.

 

2.3. Cele şapte noi super-regiuni

În cele ce urmează vom prezenta succint noile super-regiuni şi pe cei desemnaţi să le conducă.

1. Regiunea Centrală 

Această regiune cuprinde Moscova, suburbiile ei şi câteva oraşe mai mici învecinate, situate în inima Rusiei Europene. În funcţia de guvernator a fost numit Gheorghi Poltavcenko, născut în 1953, iar centrul de comandă va fi în capitală. Acesta a fost înainte şef al fiscului din Sankt Petersburg – unde Vladimir Putin a deţinut funcţia de primar adjunct – fiind văzut ca un apropiat al preşedintelui. Principala sa sarcină va fi aceea de a-l ţine sub supraveghere pe primarul Moscovei, Iuri Lujkov, apreciază analiştii politici..

2. Regiunea de nord-vest

Acest district include oraşul Sankt Petersburg, porturile Murmansk şi Arhangelsk de la Oceanul Arctic, precum şi enclava baltică Kaliningrad. Guvernatorul acestei regiuni este Viktor Cerkesov, născut în 1950, fost adjunct al FSB (urmaşul intern al KGB-ului).

3. Regiunea Volga

Fostul prim ministru liberal, Serghei Kirienko, născut în 1962, s-a întors în oraşul său natal, odinioară un important centru industrial, Nijni Novgorod, pentru a conduce această regiune care înconjoară fluviul Volga şi nordul coastei Mării Caspice. Acest district mai include importante republici etnice semi-autonome, cum ar fi Tatarstan şi Başkortostan, foarte bogate în zăcăminte de petrol.

4. Caucazul de Nord

Această regiune sălbatică include Cecenia, zonă în care Rusia a început o nouă ofensivă împotriva rebelilor separatişti în luna octombrie a anului trecut, după ce a fost învinsă în războiul anterior din 1994-1996. Noua regiune administrativă mai cuprinde munţii Caucaz, precum şi întinsele stepe din nord. Tensiunile inter-etnice au degenerat, adeseori, în scene de violenţă şi în alte zone din această regiune, una dintre cele mai sărace ale Rusiei. Ea va fi administrată de către Viktor Kazanţev, născut în 1946, care a comandat trupele ruseşti din Cecenia până în luna aprilie. El îşi va avea reşedinţa la Rostov pe Don.

5. Regiunea Munţilor Urali

Regiunea bogată în resurse naturale a munţilor Urali va fi guvernată din Ekaterinburg de către Piotr Latişev, născut în 1948, un fost adjunct al ministrului de interne care a condus poliţia din districtul militar din nord-vest. El a mai deţinut, de asemenea, funcţia de şef al poliţiei din Krasnodar, în sudul Rusiei.

6. Regiunea Siberiei

Leonid Iracevski, de profesie diplomat, care a condus ministerul însărcinat cu relaţiile cu celelalte ţări ex-sovietice membre ale Comunităţii Statelor Independente, va administra din oraşul Novosibirsk această regiune întinsă şi în acelaşi timp bogată în resurse. El a fost, de asemenea, adjunct al ministrului de externe şi ambasador în Polonia.

7. Extremul Orient

Regiunea cuprinde coasta Pacificului, insula Sahalin, peninsula Kamciatka, întinsa republică etnică Iakutia, bogată în diamante, portul Vladivostok şi îndepărtatele teritorii din nordul arctic. Este un teritoriu vast, populat inegal, în care frigul iernii reprezintă o ameninţare pentru vieţile tuturor. Această regiune va fi guvernată de către Konstantin Pulkovski, un general care a comandat trupele ruse în primul război cecen. El se va stabili în oraşul Habarovsk, centru comercial şi industrial situat la nordul graniţei cu China.

 

3. Reacţii privind federalizarea Rusiei

Mai mulţi guvernatori ai regiunilor din Federaţia Rusă au protestat împotriva proiectelor de lege iniţiat de preşedintele Vladimir Putin, care prevede în special posibilitatea Kremlinului de a înlătura pe şefii regionali care nu respectă legile federale.

Guvernatorul regiunii Kemerovo (Siberia), Aman Tuleev, a apreciat că acest nou proiect de lege este “un instrument de persecuţie politică împotriva guvernatorilor nesupuşi”.

La rândul său, preşedintele Inguşetiei (republică a Federaţiei Ruse), Ruslan Auşev, a calificat metodele noii puteri ca fiind “comuniste”, considerând că iniţiativa legislativă a preşedintelui “este o tentativă de a conduce totul de la Moscova, o revenire la practica Comitetului central al partidului comunist”.

În opinia preşedintelui Auşev, “nimeni nu are dreptul de a înlătura un preşedinte ales de popor” (preşedinţii republicilor din componenţa Federaţiei Ruse, ca şi guvernatorii, sunt aleşi).

Aleksandr Lebed, guvernatorul regiunii siberiene Krasnoiarsk, a avertizat că reformele regionale propuse de preşedintele Vladimir Putin conţin riscul unei “represiuni politice”. 

“Dacă nu se respectă legea, toate acestea ar putea foarte uşor devia către un mecanism de represiune politică”, a declarat generalul Lebed.

Această reformă “mai mult pune întrebări decât să ofere răspunsuri”, a spus Lebed. “Dacă dorim să trăim într-un stat de drept, trebuie să respectăm Constituţia, în care totul trebuie scris clar: cum se destituie un preşedinte, un guvernator, un deputat din Duma, etc”. 

Cu sistemul preconizat de Putin şi posibilităţile sporite de a demite, “ne vom regăsi într-o dezordine generalizată, fiecare îl va demite pe celălalt şi toată lumea va avea de suferit”, a avertizat Lebed.

Guvernatorul regiunii Tula (la 200 km sud de Moscova), Vasili Starodubţev, susţine însă iniţiativa prezidenţială. El consideră că “este inacceptabil de a menţine în regiuni starea de delăsare totală, care ar putea duce la dezmembrarea Rusiei sub drapelul democraţiei”. 

Preşedintele parlamentului din republica rusă Tatarstan, Farid Muhametcin, este de părere că dreptul preşedintelui de a-i înlătura pe şefii regiunilor şi de a dizolva legislativele regionale este un “amestec în treburile subiecţilor Federaţiei Ruse”.

*

Preşedintele Dumei de Stat a Rusiei (camera inferioară a parlamentului), Ghennadi Selezniov, s-a declarat favorabil hotărârii preşedintelui Vladimir Putin vizând eliminarea guvernatorilor regionali din Consiliul Federaţiei (camera superioară). “Este o decizie justă ce va permite Consiliului Federaţiei să lucreze într-o manieră mai eficientă”, a declarat el.

*

Preşedintele Consiliului Federaţiei, Egor Stroev, a susţinut proiectul de reformare a Camerei Superioare a legislativului rus, propus de preşedintele Vladimir Putin, care prevede ca guvernatorii şi preşedinţii regiunilor şi republicilor autonome să nu mai ocupe posturi de senatori, ci să-şi desemneze reprezentanţi permanenţi pentru forul legislativ. 

“Vom avea de câştigat dacă membrii Consiliului vor putea lucra fără să se grăbească şi dacă nu vor mai fi probleme în vederea reunirii lor”, a spus Stroiev. 

*

Statul Major al armatei ruse a declarat că apreciază reformele iniţiate de preşedintele Putin cu privire la regiunile din Federaţia Rusă, considerând că în felul acesta va putea fi evitată izbucnirea unor conflicte separatiste asemănătoare celui din Cecenia, unde forţele ruse continuă operaţiunile armate. 

Noua “putere verticală” pe care preşedintele Vladimir Putin a început s-o instaureze în Rusia este necesară în primul rând pentru Cecenia, a declarat Valeri Manilov, adjunctul şefului statului major al armatei ruse, care consideră că în acest fel se va pune capăt tendinţelor separatiste în regiuni. În opinia sa, reforma structurală începută de Vladimir Putin este o măsură explicită de “apărare concretă a cetăţenilor din republicile separatiste, a cărei aplicare va coincide cu operaţiunea antiteroristă desfăşurată în Cecenia”.

*

Fostul premier Serghei Kirienko a afirmat că preşedintele Vladimir Putin va fi acela care va lua toate deciziile esenţiale în Rusia, atât în problemele politice, cât şi în cele economice, el nelăsându-i primului-ministru decât un rol secundar.

“Este absolut clar că, de acum înainte, preşedintele va fi cel care va lua toate deciziile-cheie, inclusiv în domeniul economic. Este o modificare a sistemului de împărţire a puterii ce a existat pe vremea preşedintelui Boris Elţîn”, a declarat Serghei Kirienko.

Kirienko, care a avut o întrevedere cu preşedintele Vladimir Putin, a subliniat că o dovadă clară a dorinţei preşedintelui de a prelua integral frânele puterii în stat o constituie şi decretul emis privitor la restructurarea administrativă a Rusiei, prin crearea super-regiunilor, ce vor fi conduse de guvernatori numiţi direct de către Vladimir Putin. “În aceste condiţii, numirea unui nou şef de guvern, în persoana economistului Mihail Kasianov, nu mai are prea mare importanţă”, a adăugat Serghei Kirienko.

*

Actualul primar al Moscovei, Iuri Lujkov, s-a pronunţat în favoarea deciziei preşedintelui Vladimir Putin privind împărţirea Rusiei în şapte mari regiuni ce vor fi supervizate de reprezentanţi speciali ai Kremlinului.

“Este o structură absolut necesară şi firească de gestiune a statului”, a declarat Iuri Lujkov.

Primarul Moscovei a afirmat că a făcut cu trei ani în urmă o propunere similară, generând o opoziţie puternică din partea guvernatorilor. “Este foarte important să se acorde administratorilor regiunilor federale puteri sporite, pentru ca guvernatorii să-şi reglementeze problemele în regiuni şi nu să se adreseze direct guvernului”, a declarat acesta.

*

Autorul “Arhipelagului Gulag”, scriitorul rus anti-comunist de esenţă creştină Aleksandr Soljeniţîn l-a acuzat pe preşedintele rus, Vladimir Putin, că nu face nimic pentru a scoate Rusia din “ruine”. “Era lui Elţîn a distrus bazele vieţii politice, economice, culturale şi morale. Totul s-a distrus sau a fost furat. Trăim printre ruine”, a declarat Soljeniţîn, laureat al Premiului Nobel pentru literatură. “Nu vedem nici o măsură de asanare din partea noii puteri. Şi asta ne înspăimântă”, a acuzat el. “Există magnaţi invizibili care îşi ţes pânza în jurul puterii executive şi a conducătorului statului”, a explicat el. “Lupta împotriva corupţiei este o minciună pentru idioţi”, a încheiat scriitorul. Soljeniţîn a mai acuzat puterea că a abandonat Nordul şi Extremul Orient, că i-a neglijat pe cetăţenii ruşi care trăiesc în fostele republici şi că a privatizat pe nimic bunurile care au aparţinut statului. De criticile lui nu a scăpat nici Duma, Camera inferioară a Parlamentului rus, care a fost etichetată drept “iresponsabilă” faţă de electorat. 

*

Presa rusă despre noua împărţire a Federaţiei Ruse 

Presa rusă observă că cele şapte “super-regiuni” create prin decret de preşedintele Vladimir Putin corespund cu exactitate zonelor militare în care este împărţită Rusia.

Noile “super-regiuni” reiau “schema obişnuită a circumscripţiilor militare”, notează cotidianul liberal Segodnia.

“Conducerea politică a Rusiei va fi asigurată potrivit pricipiilor armatei”, deduce, la rândul său, Vremia.

Oraşele în care se află statele-majore ale circumscripţiilor militare vor deveni centrele de reşedinţă ale noilor zone în care este împărţită ţara, cu excepţia localităţilor 

Samara şi Cita, notează Izvestia. Pentru aceste două regiuni (de pe Volga şi din Siberia), ale căror guvernatori nu sunt loiali Kremlinului, capitalele vor fi Nijni-Novgorod şi Novosibirsk. Pentru cotidianul Segodnia aceasta semnifică faptul că “forţele de ordine şi structurile economice şi financiare vor fi subordonate Kremlinului”. Ziarul notează, totodată, că “pârghiile puterii federale vor fi concentrate în mâinile a şapte funcţionari investiţi cu super-puteri şi a căror influenţă o va depăşi pe cea a guvernatorilor aleşi”. 

“Administraţia prezidenţială a găsit un mijloc de schimbare a organizării federale a Rusiei fără a modifica Constituţia: guvernatorii vor fi în continuare aleşi, dar rolul lor va fi considerabil redus”, mai notează Vremia. Potrivit acestei publicaţii, “acţiunile ferme ale preşedintelui rus demonstrează intenţia sa de a constrânge regiunile Rusiei să trăiască potrivit legilor federale”.

“La depunerea jurământului, la 7 mai, preşedintele Putin a spus că Rusia are nevoie de stabilitate. Iar la 13 mai a oprit întregul sistem de gestionare a ţării. Se poate spune că reformele au început”, relevă cotidianul Izvestia. Potrivit publicaţiei, “scopul este de a restabili o putere executivă verticală reducând independenţa conducătorilor regionali şi numărul subiecţilor Federaţiei”.

Presa rusă mai notează că propunerile preşedintelui Vladimir Putin de reformă a organizării administrative sunt “revoluţionare”, dar a avertizat că există pericolul ca puterea să devină autoritară.

“Este o reformă revoluţionară a sistemului de exercitare a puterii în Rusia”, afirmă cotidianul de opoziţie “Segodnia”. “Guvernatorii, în prezent politicieni de importanţă naţională, se vor transforma în administratori regionali sub autoritatea responsabililor federali”, adaugă ziarul citat. 

Cotidianele “Vremia” şi “Kommersant” subliniază în alte comentarii faptul că guvernatorii nu vor mai beneficia de imunitate parlamentară, aceasta fiind “una dintre principalele garanţii” ale statutului lor de senatori. 

“Zdrobiţi de presiunea pe care a exercitat-o Putin, guvernatorii, practic, nu au rezistat”, adaugă “Segodnia”, avertizând, totodată, că există pericolul ca Rusia să se transforme într-un “stat unitar sau, mai rău, într-o unitate militară”. 

“Toate forţele politice, de la guvernatori la militari, s-au pus la dispoziţia dumneavoastră, dar nu se aşteptau să fie nevoiţi să meargă atât de repede”, scrie, ironic, “Izvestia”.

*

Potrivit cotidianul “Izvestia”, restructurarea Federaţiei Ruse declanşată de preşedintele Vladimir Putin, cu “ukazul” din 13 mai 2000, pentru crearea a şapte mari regiuni - unităţi administrativ teritoriale - respectă fetişismul cifrei şapte, legenda susţinând că Moscova însăşi se întinde pe “şapte coline”. Cele şapte super-departamente includ toţi subiecţii federaţiei de la regiunea Kaliningrad, în vest, până la Sahalin, din extremul orient rusesc.

Unii analişti îşi puneau chiar întrebarea dacă nu cumva devin realităţi “visele” lui Aleksandr Soljeniţin şi Vladimir Jirinovski despre renaşterea marilor GUBERNII şi lichidarea tuturor republicilor naţionale autonome şi a celorlalte “autonomii” - regiuni, ţinuturi, raioane... Se pare însă că nu acest model l-a avut în vedere preşedintele Putin. Cu formula de basm “şapte dintr-o lovitură”, noul lider de la Kremlin “priveşte departe...”, reuşind să reducă la minimum posibil numărul celor peste 80 de “conducători” din teritoriu, ce-şi tocmeau cu Moscova puterea şi gradul de autonomie prin constituţii şi legi proprii, apreciază Izvestia.

În noile condiţii, împuternicitul Kremlinului în regiune are drepturi depline de coordonator al activităţii organelor executive federale, “coordonând” totul, inclusiv activitatea organelor de ordine şi structurile de forţă. Astfel, şefii locali ai Biroului Federal de Securitate (FSB), ai Ministerului de Interne, şefii direcţiilor de strângere a impozitelor vor ieşi de sub “tutela” preşedinţilor şi guvernatorilor regionali, conlucrând nemijlocit doar cu reprezentantul preşedintelui Putin.

Aceiaşi reprezentanţi ai puterii din cele “şapte super-regiuni” vor avea depline puteri de control şi de selecţionare a “cadrelor”, dreptul de a “înmâna” distincţii guvernamentale - ordine şi medalii -, de a propune preşedintelui ţării anularea unor acte emise de organele executive regionale. Fără acordul împuternicitului de la Moscova nu va mai putea fi rezolvată nici o problemă pe plan local. Se merge până acolo încât orice întâlnire a liderilor regionali cu şeful statului va fi mijlocită numai de către împuternicitul prezidenţial în regiune, inclusiv prin participarea acestuia la convorbiri. Poate "Revizorul" lui Gogol să mai fi avut asemenea atribuţii în... guberniile imperiale, acesta fiind probabil primul pas pentru instituirea funcţiei de “general” al guvernatorilor, apreciază Izvestia.

Dar, datorită faptului că şi în Rusia este valabilă zicala că “orice minune ţine doar trei zile”, unii analişti cred că totul ar putea să se termine ca pe vremea guvernării lui Cernomârdin, când aparatul birocratic “pritocea” orice hotărâre; nu-i exclus ca şi din actualul decret prezidenţial să nu mai rămână până la urmă... nimic.

Înţelegând că orice opoziţie deschisă în faţa hotărâtului preşedinte Vladimir Putin este zadarnică, analiştii consideră că “elita regională” încearcă să “sufoce” reforma prezidenţială prin “îmbrăţişare”. A început o adevărată cursă contra cronometru a preşedinţilor de entităţi autonome - republici şi regiuni - şi a guvernatorilor în a-şi oferi candidaturile lor la funcţia de reprezentant al Kremlinului în regiunile federale. Prin cei care vor fi numiţi se va verifica şi seriozitatea intenţiilor lui Vladimir Putin. Dacă vor fi desemnate “competenţe”, adică funcţionari corecţi şi devotaţi preşedintelui cu care să conducă într-adevăr statul, sau vor fi numiţi “cinovnici” (funcţionăraşi - marionete) ale diverselor grupări politice şi oligarhice regionale.

Această tendinţă a fost confirmată oficial chiar de preşedintele Consiliului Federaţiei, Egor Stroev, care declara recent că unii dintre actualii şefi administrativi regionali sunt gata să accepte calitatea de reprezentanţi prezidenţiali, actualul guvernator al ţinutului Krasnoiarsk, Aleksandr Lebed, fiind dispus să primească funcţia de reprezentant prezidenţial pentru regiunea Siberia. Se pare că actualii guvernatori, aleşi prin vot membri ai Consiliului Federaţiei, acceptând “oferta” lui Vladimir Putin îl şi recunosc de Şef. Să vedem acum pe câţi dintre actualii guvernatori îi va mai recunoaşte preşedintele Federaţiei Ruse?, se întreabă cotidianul Izvestia.

*

Atitudinea Occidentului 

În general, în lume, prevalează ideea conform căreia Vladimir Putin va pune obiectivul dezvoltării economice a Rusiei înaintea celui de politică externă – pasibil de a declanşa confruntări.

În pofida nemulţumirilor stârnite de reprimarea rebelilor ceceni şi de tendinţele sale autoritare, Occidentul doreşte o politică mai uşor de prevăzut din partea Kremlinului.

Marile puteri l-au luat, de mai mult timp, în braţe, pe Vladimir Putin, apreciază analiştii. Preşedintele american, Bill Clinton, chiar i-a trimis lui V. Putin un mesaj de Sf.Valentin, pe 14 februarie 2000, exact în momentul în care trupele ruseşti zdrobeau ultimele poziţii ale rebelilor ceceni din Groznâi, cu accent pe capacitatea acestuia de a fi “un lider foarte ferm, eficient şi deschis”.

Pe 10 martie a.c., China a anunţat că preşedintele interimar al Rusiei va vizita Beijingul pentru a participa la “un summit important” spre sfârşitul acestui an, omiţând orice referiri la alegerile din Rusia. 

Premierul britanic, Tony Blair, s-a grăbit să fie primul lider occidental care să-i strângă mâna lui V. Putin. El s-a declarat impresionat de Vladimir Putin şi de viziunile sale moderne.

Cunoscutul comentator francez, Andre Fontaine, într-un articol publicat în cotidianul “Le Monde”, cita trei motive pentru care - din punctul său de vedere Occidentul îl sprijină pe V. Putin: credinţa că nu are de ales, ori Putin, ori anarhia, Rusia fiind, încă, necoaptă pentru democraţie; - percepţia că Putin, spre deosebire de alti lideri de la Kremlin, dispune de experienţă dobândită la faţa locului în ce priveşte relaţiile cu vestul, este realist, pragmatic şi activ, probabil şi datorită experienţei sale legate de KGB; - credinţa că angajamentul său, de modernizare a Rusiei, îl va face să urmărească relaţii constructive cu Occidentul.

Un diplomat NATO este mai succint: “Este clar că Putin manifestă sobrietate, agerime şi mult control şi că el va conduce Rusia în următorii patru ani sau chiar mai mult. În mare, pe planul politicii externe el este ca o pagină albă. Depinde de noi ce vom scrie pe acea pagină”.

În pofida criticilor dure aduse în mass-media şi în rândul opiniei publice occidentale ofensivei ruse din Cecenia, primele mişcări ale lui V. Putin au fost menite să dea asigurări guvernelor occidentale.

El l-a invitat pe secretarul general al NATO, George Robertson, la Moscova, restabilind astfel relaţiile cu Alianţa occidentală, reduse la minimum de Elţîn după războiul de anul trecut din lugoslavia.

Totodată, V. Putin exercită presiuni asupra Dumei de Stat - Camera inferioară a Parlamentului - să ratifice un Tratat de reducere a armamentului strategic, încheiat cu Statele Unite în 1993, precum şi Tratatul de interzicere totală a experienţelor nucleare.

Pe plan intern, V. Putin a dovedit hotărâre în ce priveşte restabilirea autorităţii în stat şi impunerea “unui dictat al legii”, vizând combaterea corupţiei şi a crimei organizate care au dus la reducerea ajutoarelor financiare şi investiţiilor occidentale în Rusia, spre sfârşitul preşedinţiei lui B. Elţîn.

“Putin îşi poate permite să construiască relaţii cu Occidentul. După Cecenia, nimeni nu îl mai poate acuza că este timorat”, afirmă Roy Allison, şeful programelor pentru Rusia şi Eurasia din cadrul Institutului Regal pentru Afaceri Internaţionale, cu sediul la Londra.

De asemenea, el crede că în Occident nu ar trebui să se manifeste îngrijorare faţă de decizia lui Putin de creştere a cheltuielilor militare şi restabilirea moralului forţelor armate, remarcând că numai bugetul alocat închisorilor americane depăşeşte cu câteva miliarde întregul buget de stat rus.

Unii analişti şi-au manifestat îngrijorarea când Rusia a aprobat o nouă doctrină militară, în februarie a.c., cu un ton mai agresiv faţă de vest. Dar analista Anna Matveeva, în prezent la Londra, relevă că dezintegrarea atotputernicei armate sovietice, cu arsenalul său de arme nucleare, constituia un pericol mult mai mare pentru pacea mondială decât încercările modeste de a o salva.

Mai mulţi analişti opinează că V. Putin se va concentra pe construirea relaţiilor cu Europa, de care are nevoie pentru ştergerea datoriilor, investiţii şi un mediu stabil de securitate.

“Iniţial, el va fi foarte pragmatic, orientat spre dezvoltarea economiei şi proeuropean”. Putin poate obţine mai mult din partea Europei decât din partea Statelor Unite, unde Congresul dă dovadă de sentimente anti-ruseşti” precizează Oksana Antonenko, de la Institutul Internaţional pentru Studii Strategice.

Relaţiile cu Washingtonul s-ar putea menţine tulburi, cel puţin până după alegerile prezidenţiale din America, din noiembrie, datorită divergenţelor legate de Sistemul naţional limitat de apărare anti-rachetă (NMD), al SUA, deşi majoritatea analiştilor sunt de părere că Putin va încheia, în final, un acord de amendare a Tratatului privind rachetele antibalistice, în schimbul altor concesii din domeniul controlului armamentelor.

Deşi prima întâlnire a lui V. Putin cu un lider străin a fost cu premierul britanic, Tony Blair, relaţiile cu Germania - cel mai mare creditor al Rusiei - şi cu Franţa - un frecvent aliat în cadrul ONU - se vor situa în fruntea agendei sale de lucru, mai opinează Antonenko. Ea mai afirmă că Putin va fi mai puţin înclinat, decât Elţîn sau fostul premier Ievgheni Primakov, să caute o alianţă strategică cu China sau un rol mai mare în Orientul Mijlociu.

Având în vedere cât de puţine lucruri se cunosc în legătură cu V. Putin, care a ieşit din umbră de abia anul trecut, Antonenko consideră că cele mai mari temeri sunt nutrite faţă de modul în care ar reacţiona în cazul înrăutăţirii situaţiei economice.

“Ce se va întâmpla când economia va merge din ce în ce mai rău sau dacă vestul adoptă măsuri provocatoare, cum ar fi decizia privind NMD sau o altă intervenţie militară în Balcani, dacă situaţia din Muntenegru scapă de sub control? Acesta este un pericol potenţial, deoarece Putin nu are încă un compas stabil pe planul politicii externe”.

